Lipšic, Daniel, poslanec NR SR (2012-05-10):
Ďakujem veľmi pekne. Vážená pani predsedajúca, milé dámy, vážení páni, chcel by som sa vyjadriť k dvom parciálnym témam, ktoré sa týkajú programového vyhlásenia vlády. Jedna sa týka trestnej politiky a potom celkovo nastavenia a zloženia vlády a toho vlastne, akú vládu pravdepodobne budeme mať. K trestnej politike sa vyjadrím pomerne stručne aj preto, že to uviedol už predseda vlády minulý týždeň, kedy spomínal, že táto vláda zmení trestnú politiku a bude mať ambíciu znižovať trestné sadzby tak, aby sa brány našich väzníc otvorili. Veľmi varujem vládu aj pána ministra spravodlivosti pred týmto krokom. Od roku 2002, kedy sme začali sprísňovať trestné sadzby, najmä za násilné zločiny, klesol počet násilných zločinov na Slovensku o 50 percent. V roku 2002 bolo na Slovensku spáchaných vyše pätnásť tisíc násilných trestných činov, v roku 2011 už menej ako sedem tisíc. Rovnaký pokles bol pri vraždách, lúpežiach, znásilneniach, keď to beriete parciálne. Niekomu sa možno zdá, že ide len o štatistické čísla. Ale keďže hovorím o násilnom zločine, tak každé jedno to číslo je nejaký príbeh, je nejaký ľudský osud, je trauma, pocit bolesti, celoživotného sklamania. Ak má vláda niekoho chrániť na prvom mieste, tak to sú potenciálne obete násilného zločinu. Páchatelia si nevyberajú svoje obete podľa politických preferencií, podľa veku, ani sociálneho postavenia. Potrebujeme rovnako chrániť malé deti, ktoré môžu byť obeťami domáceho násilia, ako aj starých ľudí, ktorí môžu byť prepadávaní na ulici. Vďaka tomu, že máme vo väzniciach na dlhších trestoch nebezpečných páchateľov a najmä recidivistov, sú slovenské ulice a mestá bezpečnejšie. Veľmi varujem pred zmenou trestnej politiky. Práve v čase a v deň, keď predseda vlády oznamoval otváranie brán väzníc, bol v Košiciach rozhodnutý prípad jednej vraždy, nijako zvlášť mediálne známy, z minulého roku, kedy páchateľ zavraždil svoju bývalú družku a súd ho odsúdil podľa už nových, samozrejme, predpisov na dvadsať dva rokov odňatia slobody, čo znamená, že bude môcť byť prepustený po najskôr asi šestnástich rokoch. Ak by sme išli podľa starej právnej úpravy, dostal by možno desať, jedenásť rokov a bol by vonku po šiestich rokoch. Napriek tomu, že podľa stanovísk znalcov, psychiatrov, psychológov bolo u tohto páchateľa veľké riziko recidívy. A prípadov, kedy páchatelia nebezpečných zločinov, vrátane vrážd, boli na podmienku po niekoľkých rokoch vonku a o niekoľko mesiacov vraždili znovu, je pomerne veľa. V našich väzniciach nie sú Jeani Valjeani. Ak hovoríme o alternatívnych trestoch, tie sú správne a tie by mali nahrádzať najmä podmienečné odsúdenia, ktoré neplnia takmer žiaden prevýchovný efekt a ktorých je absolútna väčšina v našom trestnom súdnictve. Áno, tam treba nahradiť tieto tresty viac domácim väzením, viac povinnou prácou, ale nahrádzať nepodmienečné tresty pre nebezpečných páchateľov považujem za hazard s bezpečnosťou ľudí. Povedať, že buď budeme stavať nové väznice, alebo nové školy, možno znie ľúbivo, ale logika tohto argumentu mi trochu uniká. Ak máme nebezpečných páchateľov – recidivistov, kam ich máme poslať? Do škôl? Podľa mojej mienky nie. Podľa mojej mienky by mali byť izolovaní preto, aby sa normálni, slušní ľudia mohli pohybovať bezpečne po našich uliciach. Dovoľte mi, milé dámy a páni, prejsť k druhej téme. A to je vlastne, akú budeme mať na Slovensku vládu? Aká bude vláda, to už trošku ukazuje vždy aj volebná noc. Spomeňme si na volebnú noc spred dvoch rokov. Iveta Radičová a Richard Sulík. Riško, podrž balónik. Milé, ale naivné. A vláda nakoniec vyfučala ako ten balónik a aj na základe odlišných predstáv Ivety Radičovej a Richarda Sulíka o eurovale. A čo terajšia volebná noc? Na aký obraz si spomíname? Robert Fico a Coca-Cola. Cynické a arogantné. Robert Fico dobre vie, že Coca-Cola je symbolom jeho návštevy konšpiračného bytu Penty na Vazovovej. Robert Fico dobre vie, že Coca-Cola je symbolom jeho prepojenia s finančnými skupinami, a napriek tomu cítil potrebu ukázať celému Slovensku, že je mu to v princípe jedno. Pomerne arogantne a cynicky poslal ľuďom určitý odkaz. No a čo, už je po voľbách, budem si robiť čo chcem, bez ohľadu na to, čo si o tom všetci myslíte. Vo chvíľach plných emócií, akých je plná každá volebná noc, sa ukazujú pravé charaktery a motivácie ľudí. Darmo sa potom premiér snažil prekryť túto volebnú noc predstavením, divadelným predstavením o zmenenom imidži a o inom, polepšenom Robertovi Ficovi. Darmo sa nás snažil presvedčiť, že sa dvadsať rokov vlastne pretvaroval, dvadsať rokov v politike hral určité divadlo a teraz, namiesto arogantnej konečne ukazuje svoju pravú tvár, doteraz úspešne skrývanú citlivú a plachú dušu. Nezabudnime na volebnú noc. Robert Fico a Coca-Cola, to je jediná skutočná a pravá tvár premiéra tejto vlády. Vzťah Roberta Fica a finančných skupín napojených na túto vládu bude rozhodovať o smerovaní Slovenska v najbližších rokoch. Na Slovensku vznikol mýtus, že máme jednofarebnú vládu, ale myslím si, že je to len mýtus. Vláda Roberta Fica je v skutočnosti koaličnou vládou. Koaličnou vládou finančných mecenášov SMER-u. Uveďme si iba také tri príklady. Čo je kvalifikáciou Jána Počiatka na post ministra dopravy? Ide sa Slovensko strategicky zamerať na rozvoj jachtingu ako alternatívneho spôsobu dopravy na Slovensku? Lebo jachtingu minister Počiatek samozrejme, že rozumie. Alebo je pre jeho úspešnú nomináciu skôr podstatný vzťah k finančnej skupine J&T? Druhý príklad. Prešiel Ľubomír Jahnátek počas posledných dvoch rokov rekvalifikáciou? Namiesto nafty, plynu, elektriny mu zrazu prirástli k srdcu pôda, repka olejná a ošípané? Alebo jeho pravým dôvodom nominácie je jeho vzťah k Jurajovi Širokému? A tretí príklad. To máme veriť, že minister životného prostredia Žiga sa dal na pokánie? Doteraz stromy rúbal a teraz ich chce chrániť? Alebo je za nomináciou príslušnosť k finančnej skupine vysokého funkcionára SMER-u z Košíc? Vzťah mecenáša a jeho politických nominantov sa buduje dlhodobo. Je vzájomne výhodný, ale aj zväzujúci. Nebuďme naivní! Tento spôsob podnikania má svoje pravidlá. Politický nominant má honor, auto a slávu, ale v skutočnosti rozhodujú mecenáši. Vyzývam premiéra Fica, aby nezavádzal ďalej ľudí rečami o jednofarebnej vláde. Slovensko má koaličnú vládu mecenášov a finančných skupín. Bolo by preto férové, keby boli zasadnutia koaličných rád mecenášov tejto vlády verejné. Po každej koaličnej rade mecenášov by mohla byť tlačovka, na ktorej by jednotliví mecenáši oznámili verejnosti, na čom sa dohodli. A potom by aj verejnosť vedela, čo potom koaličná vláda mecenášov a finančných skupín v najbližšom období aj zúraduje. Dámy a páni, ako zvykol hovoriť Napoleon, chyba v rozostavení vojsk sa v priebehu bitky už nedá napraviť. Mecenáši už dosadili svoje figúrky, chybné nastavenie vlády Roberta Fica sa už nedá napraviť. Úlohou opozície je teraz získať podporu pre zrušenie takto arogantne nastaveného systému. Ak sa nám to podarí, potom sa nám snáď podarí napraviť škody, ktoré táto vláda napácha. Verím, že sa nám to podarí, pretože inak to bude prehra Slovenska. Ďakujem vám pekne. (Potlesk.)